钦定古今图书集成/明伦汇编/氏族典/第097卷 > 《凌迪知万姓统谱》 > 符彦卿
## 钦定古今图书集成/明伦汇编/氏族典/第097卷 > 《凌迪知万姓统谱》 > 符彦卿

按《宋史符彦卿传》，“彦卿字冠侯，陈州宛丘人。年十三，
能骑射，事庄宗于太原，以谨愿称。及长，以为亲从指
挥使。入汴，迁散员指挥使。天成三年，以龙武都虞候、
吉州刺史大破契丹于嘉山。明年，授擢州团练使，改
庆州刺史。清泰初，改易州，兼领北面骑军。晋天福初，
授同州节度，改左羽林统军，俄兼领右羽林，改镇鄜”
延。少帝幼与彦卿狎，即位，召还，出镇河阳三城，移镇
许州，封祈国公。开运二年，经略北鄙，改武宁军节度、
同平章事，为左右所间，会再出师河朔，彦卿不预。辽
兵入汴，彦卿遂归辽，辽主即遣彦卿归镇。汉祖入汴，
彦卿自徐州来朝，改镇兖州，加兼侍中。乾祐中，加兼
中书令，封魏国公，拜守太保，移镇青州。周祖即位，封
淮阳王，移镇郓州，俄为大名尹、天雄军节度，进封卫
王。世宗初，并人扰潞州，帝亲征，命为行营一行都部
署，兼知太原行府事。班师遣归本镇，拜太傅，改封魏
王。恭帝即位，加守太尉。太祖即位，加守太师。建隆四
年来朝。开宝二年，移凤翔节度。被病，肩舆赴镇，假满
百日，犹请其奉，为御史所劾，太祖以姻旧，止罢其节
制。八年，卒。子昭信、昭愿、昭寿。